XIZMAT MAJBURIYATLARINI BAJARAYOTGANDA HARBIY XIZMATChILAR (HARBIY XIZMATGA MAJBURLAR) HALOK BO‘LGAN YOKI TAN JAROHATI OLGAN HOLDA BIR YO‘LA TO‘LANADIGAN NAFAQANI TO‘LASh TARTIBI TO‘G‘RISIDAGI YO‘RIQNOMANI TASDIQLASh HAQIDA

O‘zbekiston Respublikasi Vazirlar Mahkamasining 1996-yil 30-apreldagi 168-sonli qaroriga muvofiq va harbiy xizmatchilarni ijtimoiy himoya qilish maqsadida buyuraman:
 1. Xizmat majburiyatlarini bajarayotganda harbiy xizmatchilar (harbiy xizmatga majburlar) halok bo‘lgan yoki tan jarohati olgan holda bir yo‘la to‘lanadigan nafaqani to‘lash tartibi to‘g‘risidagi yo‘riqnoma ilovaga muvofiq tasdiqlansin.
 2. Mazkur buyruq O‘zbekiston Respublikasi Adliya vazirligida davlat ro‘yxatidan o‘tkazilgan kundan boshlab o‘n kun o‘tgandan keyin kuchga kiradi.
 Mazkur Yo‘riqnoma O‘zbekiston Respublikasi Vazirlar Mahkamasining 1996-yil 30-apreldagi 168-sonli qaroriga muvofiq xizmat majburiyatlarini bajarayotgan harbiy xizmatchilar (harbiy xizmatga majburlar) halok bo‘lgan yoki tan jarohati olgan holda bir yo‘la to‘lanadigan nafaqani (keyingi o‘rinlarda nafaqa deb yuritiladi) to‘lash tartibini belgilaydi.
 1. Mazkur Yo‘riqnoma O‘zbekiston Respublikasi Mudofaa vazirligining quyidagi harbiy xizmatchilariga (harbiy xizmatga majburlarga) nisbatan qo‘llaniladi:
 muddatli harbiy xizmatni o‘tayotganlarga; 
 safarbarlik chaqiruvi rezervida harbiy xizmatni o‘tayotganlarga; 
 kontrakt bo‘yicha harbiy xizmatni o‘tayotganlarga;
 rezervchilar sifatida harbiy xizmatni o‘tayotganlarga;
 O‘zbekiston Respublikasi Mudofaa vazirligining oliy harbiy ta’lim muassasalarida kursant (tinglovchi) sifatida harbiy xizmatni o‘tayotganlarga. 
 2. Harbiy xizmatchi harbiy xizmat majburiyatlarini bajarayotganda halok bo‘lgan holda, ularning oila a’zolariga marhum pul ta’minotining 50 barobarigacha bo‘lgan miqdorda nafaqa to‘lanadi.
 Harbiy xizmatchi harbiy xizmat majburiyatlarini bajarayotganda tan jarohati olganda (yaralangan, jarohatlangan, kontuziyalangan) (keyingi o‘rinlarda tan jarohati deb yuritiladi), ularga nafaqa:
 og‘ir tan jarohati olganda — pul ta’minoti oylik maoshining 25 barobarigacha bo‘lgan miqdorda;
 o‘rtacha og‘ir tan jarohati olganda — pul ta’minoti oylik maoshining 10 barobarigacha bo‘lgan miqdorda to‘lanadi.
 3. Ofitsyerlar, serjantlar va oddiy askarlar tarkibiga mansub kontrakt bo‘yicha harbiy xizmatchilarga yoki ularning oila a’zolariga to‘lanadigan nafaqa miqdori, ular halok bo‘lgan yoki tan jarohati olgan kuni ularning harbiy unvoni va lavozimi uchun belgilangan maoshdan tashkil topadigan pul ta’minotining miqdoridan, biror-bir ko‘rinishdagi ko‘paytirish yoki oshirishlarsiz hisoblab chiqariladi.
 4. Muddatli harbiy xizmat o‘tayotgan, oliy harbiy ta’lim muassasalarining kursantlari (tinglovchilari) sifatida harbiy xizmatni o‘tayotgan harbiy xizmatchilarga yoki ularning oila a’zolariga to‘lanadigan nafaqa miqdori biror-bir ko‘rinishdagi ko‘paytirish yoki oshirishlarsiz ular halok bo‘lgan yoki tan jarohati olgan kundagi ularning lavozim maoshidan kelib chiqib, harbiy xizmatni rezervchilar sifatida o‘tayotganlar va harbiy xizmatni safarbarlik chaqiruvi rezervida o‘tayotganlar uchun nafaqa miqdori esa, ularning harbiy unvoni va yig‘inda egallagan lavozimi uchun belgilangan maoshdan hisoblanadi.
 5. Tan jarohatining harbiy xizmatchilarning harbiy xizmat majburiyatlarini bajarishi bilan bo‘lgan sababiy bog‘lanish O‘zbekiston Respublikasi Prezidentining 2018-yil 25-dekabrdagi PQ-4076-son qarori bilan tasdiqlangan O‘zbekiston Respublikasi Qurolli Kuchlarida tinchlik va urush davrida tibbiy ko‘rikdan o‘tkazish to‘g‘risidagi nizomda hamda O‘zbekiston Respublikasi Qurolli Kuchlarida tinchlik va urush davrida tibbiy ko‘rikdan o‘tkazishni tashkil etish va amalga oshirish tartibi to‘g‘risidagi nizomda (ro‘yxat raqami 3147, 2019-yil 3-aprel) belgilangan tartibda harbiy-tibbiy komissiyalar tomonidan aniqlanadi.
 6. Halok bo‘lish yoki tan jarohatining harbiy xizmatchilarning harbiy xizmat majburiyatlarini bajarishi bilan bo‘lgan sababiy bog‘lanish quyidagi hollarda aniqlanadi:
 jangovar harakatlarda ishtirok etgan, xizmat majburiyatlarini ijro etgan bo‘lsa;
 jangovar navbatchilikni (jangovar xizmatni) o‘tagan bo‘lsa;
 kun tartibi bilan belgilangan xizmat vaqti davomida yoxud bu xizmat zaruratidan kelib chiqqan bo‘lib, harbiy qism hududida bo‘lsa;
 xizmat safari yoxud davolanishda bo‘lsa;
 xizmat joyiga, davolanishga yoxud orqaga yo‘l bosgan bo‘lsa;
 harbiy yig‘inlarda ishtirok etgan bo‘lsa;
 asirga tushgan (o‘z ixtiyori bilan asir tushishdan tashqari), garovga olingan yoxud haydab ketilgan ahvolda bo‘lsa;
 bedarak ketganda — harbiy xizmatchi belgilangan tartibda bedarak yo‘qolgan deb topilgunga yoxud vafot etgan deb e’lon qilingunga qadar;
 shaxsning hayoti, sog‘lig‘i, or-nomusi va qadr-qimmatini himoya qilgan bo‘lsa;
 qonuniylik va huquqiy tartibotni ta’minlashda huquqni muhofaza qilish organlariga yordam bergan bo‘lsa;
 sud tomonidan jamiyat va davlat manfaatlari yo‘lida sodir etilgan deb tan olingan boshqa xatti-harakatlarni bajargan bo‘lsa;
 qonunchilikda belgilangan boshqa hollarda.
 7. Harbiy xizmatchilar quyidagi hollarda xizmat majburiyatlarini bajargan deb e’tirof etilmaydilar:
 o‘zini ko‘ngilli ravishda giyohvand, spirtli yoki zaharli moddalardan mast holatga keltirgan bo‘lsa;
 jinoyatchilikka oid qonun hujjatlarida ko‘zda tutilgan jamiyat uchun xavfli xatti-harakatlarni sodir etgan bo‘lsa;
 o‘z-o‘zini o‘ldirgan yoxud o‘z-o‘zini o‘ldirishga suiqasd qilgan bo‘lsa, agar bunday harakatlar kasallik holati yoxud o‘zini o‘zi o‘ldirish darajasiga yetkazish tufayli sodir etilgan bo‘lmasa;
 qism qarorgohidan tashqarida dam olishda, javob berishda yoxud ta’tilda yurganda, shuningdek, o‘zboshimchalik bilan qism qarorgohidan tashqarida yoxud harbiy qism hududidan tashqarida belgilangan xizmat joylaridan tashqarida yurganda, bundan asirda bo‘lgan, garovga olingan yoxud haydab ketilgan hollar, sud tomonidan jamiyat va davlat manfaatlari yo‘lida sodir etilgan, deb topilgan boshqa xatti-harakatlar mustasno. 
 8. Agar harbiy xizmatchi mazkur Yo‘riqnomaning 7-bandida ko‘zda tutilgan vaziyatda halok bo‘lgan yoki tan jarohati olgan bo‘lsa, unga yoki uning oila a’zolariga nafaqa to‘lanmaydi.
 9. Nafaqa harbiy qism komandiri (muassasa boshlig‘i) tomonidan harbiy xizmatchining xizmat joyi bo‘yicha to‘lanadi.
 10. Halok bo‘lish yoki og‘ir tan jarohati olishning vaziyat va sabablarini surishtirish uchun harbiy okrug qo‘shinlari qo‘mondoni va unga tenglashtirilgan mansabdor shaxs qarori bilan maxsus komissiya tuziladi. Komissiya 15 sutka davomida halok bo‘lish, og‘ir tan jarohati olishning vaziyat va sabablari yuzasidan surishtiruv ishlarini o‘tkazadi.
 Harbiy xizmatchi harbiy xizmat majburiyatlarini bajarishda halok bo‘lgan har bir holda yuqorida ko‘rsatilgan Komissiyaga tibbiy muassasa yoki sud-tibbiy ekspertiza byurosining o‘lim haqidagi tibbiy guvohnomasining nusxasi taqdim etiladi.
 11. Harbiy xizmatchi og‘ir yoki o‘rtacha og‘ir tan jarohati olgan holda, harbiy qism komandiri (muassasa boshlig‘i) qarori bilan baxtsiz hodisa bo‘yicha surishtiruv o‘tkazuvchi maxsus komissiya tuziladi. Komissiya tarkibiga tekshirish o‘tkaziladigan hodisaga aloqasi bo‘lmagan shaxslar hamda O‘zbekiston Respublikasi Mudofaa vazirligining tegishli harbiy qismda nazorat olib boradigan Davlat texnik nazorat va xavfsizlik texnikasi organlari (keyingi o‘rinlarda — Davtexnazorat organlari deb yuritiladi) vakillari kiritiladi. Komissiya 5 sutka davomida tan jarohati yetishiga olib kelgan vaziyat va sabablar yuzasidan surishtiruv ishlarini o‘tkazadi.
 Surishtiruv natijalariga ko‘ra, harbiy qism komandiri (muassasa boshlig‘i) uch kunlik muddat ichida harbiy-davolash muassasasiga tan jarohati olingan (yaralangan, shikast egan, kontuziyalangan) vaziyat haqidagi ma’lumotnomani (keyingi o‘rinlarda ma’lumotnoma deb yuritiladi) mazkur Yo‘riqnomaning 1-ilovasiga muvofiq taqdim etadi.
 Harbiy qism komandiri (muassasa boshlig‘i) hamda baxtsiz hodisa bo‘yicha surishtiruv o‘tkazuvchi maxsus komissiya raisi ma’lumotnomada bayon etilgan ma’lumotlar ishonchli bo‘lishi uchun shaxsan javob beradi.
 12. Harbiy xizmatchining davolanishi nihoyasiga yetgach, harbiy okrug qo‘shinlari qo‘mondoni va unga tenglashtirilgan mansabdor shaxs qarori bilan tuzilgan O‘zbekiston Respublikasi Mudofaa vazirligining harbiy qismlari va muassasalarida jarohatlanish va boshqa baxtsiz hodisalarning oldini olish bo‘yicha komissiya (keyingi o‘rinlarda jarohatlanish va boshqa baxtsiz hodisalarning oldini olish bo‘yicha komissiya deb yuritiladi) o‘z yig‘ilishida harbiy qism komandiri (muassasa boshlig‘i) tomonidan berilgan ma’lumotnomaning asosliligini o‘rganib chiqadi hamda tan jarohatining og‘irlik darajasi va mehnat qobiliyati yo‘qotilgan vaqtga qarab joriy me’yorlardan kelib chiqqan holda beriladigan nafaqa miqdori to‘g‘risida qaror qabul qiladi. Jarohatlanish va boshqa baxtsiz hodisalarning oldini olish bo‘yicha komissiya qarori harbiy okrug qo‘shinlari qo‘mondoni va unga tenglashtirilgan mansabdor shaxs tomonidan tasdiqlanadigan bayonnoma bilan rasmiylashtiriladi.
 13. Harbiy okrug qo‘shinlari qo‘mondoni va unga tenglashtirilgan mansabdor shaxs nafaqa to‘lash masalasi yuzasidan yakuniy qaror chiqarilishi uchun 5 kun ichida O‘zbekiston Respublikasi Mudofaa vazirligi Markaziy apparatining doimiy faoliyat yurituvchi komissiyasiga (keyingi o‘rinlarda doimiy faoliyat yurituvchi komissiya deb yuritiladi) quyidagi hujjatlarni taqdim qiladi:
 a) harbiy xizmat majburiyatlarini bajarishda harbiy xizmatchi halok bo‘lgan holda:
 harbiy qism komandirining (muassasa boshlig‘ining) marhumni shaxsiy tarkib ro‘yxatidan chiqarish to‘g‘risidagi buyrug‘idan ko‘chirma;
 harbiy xizmatchi halok bo‘lgan sabablar va vaziyat yuzasidan o‘tkazilgan maxsus surishtiruv materiallari; 
 harbiy xizmatchining vafot etganligi to‘g‘risidagi guvohnoma nusxasi;
 nikoh tuzilganligi haqida guvohnoma nusxasi;
 bolalarning tug‘ilganligi haqida guvohnomalar nusxalari;
 Jarohatlanish va boshqa baxtsiz hodisalarning oldini olish bo‘yicha komissiyasi yig‘ilishining bayonnomasi;
 b) harbiy xizmat majburiyatlarini bajarishda harbiy xizmatchining badaniga og‘ir yoki o‘rtacha og‘ir tan jarohati yetgan holda:
 mazkur Yo‘riqnomaning 2-ilovasiga muvofiq bir yo‘la to‘lanadigan nafaqa puli yuzasidan bildirgi;
 mazkur Yo‘riqnomaning 3-ilovasiga muvofiq harbiy shifokorlar komissiyasi ma’lumotnomasi;
 tan jarohati olishning sabab va vaziyati yuzasidan o‘tkazilgan surishtiruv materiallari; 
 jarohatlanish va boshqa baxtsiz hodisalarning oldini olish bo‘yicha komissiya yig‘ilishining bayonnomasi;
 zarur hollarda huquqni muhofaza qilish va Davtexnazorat organlarining qarori (xulosasi).
 14. Doimiy faoliyat yurituvchi komissiyasining tarkibi O‘zbekiston Respublikasi mudofaa vazirining qarori bilan belgilanadi. Doimiy faoliyat yurituvchi komissiyasining yig‘ilishlari hujjatlar kelib tushishiga qarab, biroq bir oyda kamida bir bor o‘tkaziladi.
 Doimiy faoliyat yurituvchi komissiya taqdim etilgan hujjatlarni ko‘rib chiqadi va nafaqa miqdori yuzasidan yakuniy xulosa chiqaradi. Komissiya xulosasi bayonnoma bilan rasmiylashtirilib, O‘zbekiston Respublikasi mudofaa vazirining o‘rinbosari — Moliya-iqtisod boshqarmasi boshlig‘i tomonidan tasdiqlanadi. Doimiy faoliyat yurituvchi komissiyaning nafaqa miqdori yuzasidan chiqargan qarori tegishli harbiy qism komandiriga (muassasa boshlig‘iga) yo‘llanadi.
 Doimiy faoliyat yurituvchi komissiya hujjatlarni qaytadan rasmiylashtirish uchun qaytarish, quyi pog‘onadagi komissiyalarning nafaqa miqdori yuzasidan chiqargan qarorlarini bekor qilishga haqlidir.
 15. O‘zbekiston Respublikasi Mudofaa vazirligining Tibbiyot boshqarmasi hamda O‘zbekiston Respublikasi Mudofaa vazirligi Markaziy harbiy shifokorlar komissiyasi harbiy shifokor komissiyalari tomonidan nafaqa olish uchun ma’lumotnomalar asosli va to‘g‘ri berilishi ustidan nazorat olib boradi.
 16. O‘zbekiston Respublikasi Mudofaa vazirligining harbiy shifokor muassasalarida mazkur Yo‘riqnomaning 4-ilovasiga muvofiq nafaqa olish uchun ma’lumotnoma berish hisobining jurnali yuritiladi, jurnal sahifalari raqamlangan, ipdan o‘tkazilgan, muhr bosilgan bo‘lishi shart va doimiy saqlovdagi hujjat hisoblanadi. Berilgan ma’lumotnomalarning ikkinchi nusxalari alohida jildda, harbiy shifokor komissiyalari yig‘ilishlarining bayonnomalar kitoblariga ilova sifatida saqlanadi.
 17. Harbiy qismlarda (muassasalarda) mazkur Yo‘riqnomaning 5-ilovasiga muvofiq rasmiylashtirilgan materiallar va to‘langan nafaqa summalari hisobining jurnali yuritiladi. Rasmiylashtirilgan materiallar va to‘langan nafaqa summalari hisobining jurnali doimiy saqlovdagi hujjat hisoblanadi hamda sahifalari raqamlangan, ipdan o‘tkazilgan, muhr bosilgan bo‘lishi shart.
 18. Baxtsiz hodisaning sabablari va holatlari yuzasidan surishtiruv natijalariga ko‘ra, nafaqani to‘lagan harbiy qism komandiri (muassasa boshlig‘i) aybdor shaxsga nisbatan qonunchilikda belgilangan tartibda regress da’vo qo‘zg‘atish choralarini ko‘rishga majbur.
 19. Mazkur Yo‘riqnoma talablarini buzishda aybdor bo‘lgan shaxslar qonunchilikda belgilangan tartibda javobgarlikka tortiladi